ועדת הכספים, כנסת 18, פרוטוקול מספר 134, 2009-07-28 11:50

אמנון כהן: אנחנו ממשיכים בסדר היום.

אמנון כהן: הנושא הבא הוא: תיקונים בתקנון הבורסה; 1.

אמנון כהן: תעודות מורכבות.

אמנון כהן: 2 עיצומים כספיים המוטלים על חברי הבורסה.

אמנון כהן: 3.

אמנון כהן: משלוח הודעות ללקוחות.

אמנון כהן: 4.

אמנון כהן: פעילות חשבי"ם בעסקאות ריפו.

אמנון כהן: בבקשה, תציג את הנושא, היועצת המשפטית ומזכירת החברה של הבורסה, גב' חגית נאמן.

חגית נאמן: יש לנו ארבעה תיקונים בתקנון.

חגית נאמן: התיקון הראשון זה תיקונים בנושא של תעודות מורכבות.

חגית נאמן: אלה הוראות שהיו קיימות עד ינואר 2009 במסגרת של הנחיות זמניות, לפי חוק ניירות ערך.

חגית נאמן: אחרי שנתיים צריך להעביר הנחיות זמניות לתקנון והנחיות.

חגית נאמן: מה שמונח פה לפני הוועדה זה חלק מאותן הנחיות זמניות, אותו חלק שמתייחס לתעודות על נכס מתחלף ותעודות מורכבות משולבות.

חגית נאמן: היה בהנחיות הזמניות עוד סוג של תעודות מורכבות, שבינתיים החלטנו לא להביא אותם כי אנחנו רוצים עוד לקיים דיון ולבחון אם אנחנו רוצים אותן או לא.

חגית נאמן: מה שמובא לפה לאישור זה תעודות מורכבות, זה תעודה על נכס מתחלף ותעודה משולבת.

חגית נאמן: זה סוג של תעודות סל ולמעשה מעגנים כללים שהיו קיימים עד היום במסגרת אחת, של הנחיות זמניות, במסגרת קבועה של תקנון הבורסה והנחיות על פיו.

חגית נאמן: זה הנושא הראשון.

חגית נאמן: הנושא השני זה עיצומים כספיים שמוטלים על חברי הבורסה.

חגית נאמן: בהתאם לתקנון הבורסה, חברי בורסה שעוברים עבירות משמעתיות, יש שני סוגים של עונשים.

חגית נאמן: אחד, הליך משמעתי, שזה סט אחד ויש מה שנקרא קנסות, עיצומים כספיים.

חגית נאמן: עד היום קראנו לזה קנס, אנחנו משנים את זה ל---

אמנון כהן: כדי לא להפוך אותו ישר לפליליסט, אלא לתת לו קנס, מנהלי.

חגית נאמן: זה קיים היום בתקנון, התיקון הזה אל"ף, מרחיב את סוגי העבירות שבגינן אפשר להטיל עיצום כספי.

חגית נאמן: בי"ת, התיקון הזה---

אמנון כהן: מי יקבע מתי זה יהיה בתהליך הראשון ומתי בתהליך השני?

אמנון כהן: על פי חומרת העבירה?

חגית נאמן: זה גם על פי חומרת העבירה.

חגית נאמן: תלונה יכולה להיות חיצונית והיא יכולה להיות מהבורסה.

חגית נאמן: אם היא מהבורסה, שיקול הדעת הוא של המנהל הכללי של הבורסה.

חגית נאמן: אם זה חיצוני, יכול צד ג' לבוא ולבקש שזה יהיה הליך משמעתי, אז אנחנו נוקטים בהליך משמעתי.

חגית נאמן: אם זה הליך שנקטה אותו הבורסה, אם זה עבירות שהן לא חמורות, הולכים קודם כל לעיצום כספי.

חגית נאמן: זה שיקול דעת של המנהל הכללי.

חגית נאמן: הדבר השני, עד היום לא פרסמו את העיצומים הכספיים, בניגוד להליך משמעתי, שכשהיתה הרשעה בהליך משמעתי, היו מפרסמים אותה, מטעמים של הרתעה והתיקון העיקרי פה בתיקון הזה, שעכשיו יש פתח גם במרבית העבירות, אם מוטל קנס בהליך משמעתי, שאנחנו נפרסם את דבר הטלת העיצום הכספי על החבר.

חגית נאמן: הדבר האחרון, בהליך משמעתי הקנס המקסימלי שניתן היה להטיל בהליך משמעתי היה כ-500,000 שקל, ומכפילים את זה למיליון.

אמנון כהן: אז בגלל שאתם עוברים למסלול הזה, שתהיה אופציה יותר---

חגית נאמן: לא, הגענו למסקנה שבמסלול של הליך משמעתי צריך להגדיל את הקנסות, כי לפעמים יש עבירות שהקנס המקסימלי שקיים היום---

אמנון כהן: זה עד או סכום?

חגית נאמן: זה עד.

חגית נאמן: ועדת המשמעת יכולה להחליט בתוך אותו סכום, אבל לפעמים המחשבה היתה כשזו עבירה חוזרת או עבירה חמורה, ש-500,000 שקל לא תמיד זה מספיק מרתיע.

חגית נאמן: זה הנושא השני.

חגית נאמן: הנושא השלישי זה משלוח הודעות ללקוחות.

חגית נאמן: בהתאם לתקנון הבורסה, חברים שולחים הודעות ללקוחות שלהם גם על היתרות שלהם בחשבון וגם על כל עסקה שהם עשו.

חגית נאמן: יש פה שני תיקונים עיקריים.

חגית נאמן: השוני קודם כל שאנחנו רוצים להחיל את הכללים שלנו רק על חברי בורסה שאינם בנקים, ולא על בנקים.

חגית נאמן: כי לבנקים יש הוראות במקביל של בנק ישראל ומצאנו שאין טעם בכפילות.

חגית נאמן: גם ההוראות הן מאוד דומות.

חגית נאמן: למשל הון עצמי, בנק ישראל קובע להם הון עצמי, אז הבורסה לא קובעת.

חגית נאמן: מצאנו שהיסטורית ההוראות האלה חלות על כל החברים, ואנחנו רוצים שההוראות שלנו בתקנון יחולו רק על חברי הבורסה שהם לא בנקים, כי לבנקים יש סט של הוראות לא פחות מחמיר של המפקח על הבנקים.

חגית נאמן: התיקון השני הוא שאנחנו רוצים לאפשר לחברי הבורסה לשלוח את ההודעות ללקוחות שלהם דרך האינטרנט ולשלוח בדואר אלקטרוני ללקוחות וזה כפוף לזה שהלקוח באמת יסכים לקבל את ההודעות בדואר אלקטרוני.

חגית נאמן: פשוט לחסוך ניירות, לחסוך ניירת, לחסוך עלויות וגם לקוחות לא מעוניינים לקבל את כל הדואר הזה הרבה פעמים, אלא הרבה יותר נח להם לקבל את זה באינטרנט.

חגית נאמן: בהסכמה, כמובן, הלקוח צריך לחתום על זה.

חגית נאמן: הנושא האחרון זה הפעילות חשבי"ם בעסקאות ריפו.

חגית נאמן: עסקאות ריפו נסלקות במסלקת הבורסה.

חגית נאמן: שוק הריפו נפתח בערך לפני חצי שנה, זה עסקאות של מכר חוזר בניירות ערך, היום זה קיים רק באגרות חוב ממשלתיות, זה לקוח מוכר את אגרות החוב שלו ומקבל תמורתן כסף, כשיש התחייבות עתידית, של הצד השני, שבעוד חודש או חודשיים, כפי שנקוב בעסקה, יש עסקה הופכית.

חגית נאמן: זה מכר חוזר.

חגית נאמן: זאת אומרת, אתה מוכר לו את אגרת החוב ובעוד זמן נתון הוא מוכר לך חזרה את אגרת החוב.

חגית נאמן: עסקאות אלה, בדומה לעסקאות בשוק הנגזרים, כיוון שיש בהן רגל אחת עתידית, חושפות את הלקוח ואת החבר לסיכון מסוים והלקוח נדרש לתת לחבר ביטחונות.

חגית נאמן: מה שאנחנו קובעים בתקנון הבורסה, שסכום של הביטחונות שהחבר נדרש לקחת מהלקוח בגין העסקאות האלה, יראו אותו כמו אשראי שהוא נותן לו לכל דבר ועניין.

חגית נאמן: ולמה זה חשוב?

חגית נאמן: זה חשוב כי אנחנו מגבילים את חברי הבורסה בכמה אשראי הם יכולים לתת ללקוחות.

חגית נאמן: כמה הם יכולים לתת ללקוח בודד, כמה הם יכולים לתת לקבוצת לווים, לקבוצת לקוחות.

חגית נאמן: מגבלות שהן משיקות או מקבילות למגבלות על אשראי שיש בבנקים, ואנחנו רוצים שאותה חשיפה שיש לחבר בגין העסקאות האלה בריפו, על הסיכון שיש בהן, ייחשבו כאשראי וייכללו במסגרת המגבלות האלה.

חגית נאמן: אלה ארבעה תיקונים שאנחנו מבקשים לתקן בבורסה.

אמנון כהן: מישהו מתנגד לתיקונים הללו?

אלי לוי: אנחנו, נציגי הרשות, אנחנו כמובן---

אמנון כהן: אולי אתם מתנגדים?

אלי לוי: לא.

אמנון כהן: אתם תיאמתם את התיקונים הללו גם עם הגופים שעליהם זה יחול?

אמנון כהן: הם נערכים לזה?

חגית נאמן: רוב ההוראות פה חלות על חברי הבורסה.

חגית נאמן: יש להם גם נציגים אצלנו.

חגית נאמן: לחברי הבורסה שאינם בנקים יש שני נציגים אצלנו, לבנקים יש גם נציגים בדירקטוריון.

אמנון כהן: שמקבלים את ההחלטה בשיתוף איתם?

חגית נאמן: הם יודעים, אנחנו פרסמנו את ההוראה.

חגית נאמן: למיטב ידיעתי הם גם הוזמנו.

חגית נאמן: זה הכל הוראות שלא קיבלנו עליהן שום התנגדות.

אמנון כהן: גם שר האוצר אמר שהוא תומך בדברים האלה?

חגית נאמן: אני מקווה, כן.

אמנון כהן: הוא כתב לי פה מצד אחד, אבל התייעצתם איתו?

עידו עשת: לא מקווים, שר האוצר אישר אותם.

חגית נאמן: אישר אותם.

חגית נאמן: שר האוצר הגיש לכם.

חגית נאמן: במקרה אנחנו לא יצאנו מכותבים למכתב, בשוגג.

אמנון כהן: לאחר ששמענו את כל הנושא של תיקונים בתקנון הבורסה ואין גופים שמתנגדים, אנחנו עוברים להצבעה, בכל סעיף בנפרד.

אמנון כהן: הנושא הראשון, של תעודות מורכבות.

אמנון כהן: מי בעד התיקון?

אמנון כהן: מי נגד?

אמנון כהן: אושר.

אמנון כהן: עיצומים כספיים המוטלים על חברי הבורסה.

אמנון כהן: מי בעד?

אמנון כהן: מי נגד?

אמנון כהן: אושר.

אמנון כהן: משלוח הודעות ללקוחות.

אמנון כהן: סעיף 3.

אמנון כהן: מי בעד?

אמנון כהן: מי נגד?

אמנון כהן: אושר.

אמנון כהן: סעיף 4: פעילות חשבי"ם בעסקאות ריפו.

אמנון כהן: מי בעד?

אמנון כהן: מי נגד?

אמנון כהן: זה אושר.

אמנון כהן: אנחנו מאחלים לכם הצלחה והמשך עשייה ולייעל את המערכות לטובת הציבור.

אמנון כהן: תודה רבה לכם.

אמנון כהן: הישיבה הזו הסתיימה.